*****

ΚΑΝΟΝΙΣΜΟΣ (ΕΟΚ) αριθ. 362/85 ΤΗΣ ΕΠΙΤΡΟΠΗΣ

της 12ης Φεβρουρίου 1985

σχετικά με την καταβολή προσωρινής χρηματικής αντιστάθμισης για σταφίδες της συγκομιδής 1982 και με τη μείωση της ενίσχυσης στην αποθεματοποίηση για τα προϊόντα αυτά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργάνωσης αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 988/84 (2),

τον κανονισμό (ΕΟΚ) αριθ. 2194/81 του Συμβουλίου της 27ης Ιουλίου 1981 περί καθορισμού των γενικών κανόνων του καθεστώτος ενισχύσεων στην παραγωγή για τις σταφίδες και τα ξηρά σύκα (3), όπως τροποποιήθηκε τελευταία από τον κανονισμό (ΕΟΚ) αριθ. 2057/84 (4), και ιδίως το άρθρο 14,

Εκτιμώντας:

ότι το άρθρο 10 παράγραφος 3 του κανονισμού (ΕΟΚ) αριθ. 2194/81 προβλέπει τη χορήγηση χρηματικής αντιστάθμισης για τα ξηρά σύκα και τις σταφίδες· ότι το άρθρο 9 του κανονισμού (ΕΟΚ) αριθ. 2425/81 της Επιτροπής της 20ής Αυγούστου 1981 περί καθορισμού των λεπτομερειών εφαρμογής του καθεστώτος ενισχύσεως για τις σταφίδες και τα ξηρά σύκα (5), όπως τροποποιήθηκε τελευταία από τον κανονισμό (ΕΟΚ) αριθ. 3334/83 (6), προβλέπει την καταβολή χρηματικής αντιστάθμισης για τις ποσότητες των προϊόντων που έχουν πωληθεί·

ότι, σύμφωνα με το άρθρο 10 παράγραφος 1 του κανονισμού (ΕΟΚ) αριθ. 2194/81, χορηγείται ενίσχυση στην αποθεματοποίηση για τις ποσότητες που παραμένουν σε απόθεμα· ότι η ενίσχυση αυτή καλύπτει τα έξοδα αποθεματοποίησης τεχνικού χαρακτήρα και τα έξοδα των τόκων που υπολογίζονται με βάση την τιμή αγοράς· ότι τα ξηρά φρούτα της συγκομιδής 1982 μπορούν, προς το παρόν, να πωληθούν μόνο για συγκεκριμένες χρήσεις· ότι η τιμή πώλησης των προϊόντων θα είναι χαμηλότερη από την τιμή αγοράς· ότι η καταβολή προσωρινής χρηματικής αντιστάθμισης, αντίστοιχης προς αυτή τη διαφορά τιμής, θα μείωνε τις δαπάνες για την ενίσχυση στην αποθεματοποίηση· ότι η διαφορά τιμής μπορεί να υπολογιστεί με βάση την πείρα που έχει αποκτηθεί·

ότι το ποσό της προσωρινής χρηματικής αντιστάθμισης πρέπει να υπολογιστεί με βάση τις ποσότητες των προϊόντων που βρίσκονται πράγματι σε απόθεμα· ότι έχει αρχίσει απογραφή των αποθεμάτων σύμφωνα με τον κανονισμό (ΕΟΚ) αριθ. 2097/84 της Επιτροπής (7)·

ότι η χρηματική αντιστάθμιση που θα καταβάλλεται στο μέλλον, με βάση τον κανονισμό (ΕΟΚ) αριθ. 1325/84 της Επιτροπής της 14ης Μαΐου 1984 περί των λεπτομερειών καθορισμού της χρηματικής αντιστάθμισης για τα ξηρά σύκα και τις σταφίδες για δεδομένη περίοδο εμπορίας (8), θα πρέπει να αφαιρείται από την προσωρινή χρηματική αντιστάθμιση που θα καταβληθεί σύμφωνα με τις διατάξεις του παρόντος κανονισμού·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Προσωρινή χρηματική αντιστάθμιση 127 ECU ανά 100 χιλιόγραμμα καθαρού βάρους καταβάλλεται για την ποσότητα των σταφίδων της συγκομιδής 1982 που βρίσκονταν σε απόθεμα στις 31 Ιουλίου 1984.

Η προσωρινή χρηματική αντιστάθμιση δεν καταβάλλεται, εντούτοις, με βάση την ποσότητα που πωλήθηκε και παραλήφθηκε από τον αγοραστή μετά την έναρξη της απογραφής των αποθεμάτων που αναφέρεται στο άρθρο 1 παράγραφος 1 του κανονισμού (ΕΟΚ) αριθ. 2097/84.

2. Το ποσό που αναφέρεται στην παράγραφο 1 σταθμίζεται, για κάθε κατηγορία σταφίδων, με το συντελεστή που εφαρμόζεται στην ελάχιστη τιμή που καταβάλλεται στον παραγωγό.

3. Η προσωρινή χρηματική αντιστάθμιση καταβάλλεται μετά την προσκόμιση αίτησης, η οποία συνοδεύει την αίτηση για ενίσχυση στην αποθεματοποίηση για την περίοδο που λήγει στο τέλος Φεβρουαρίου 1985.

Άρθρο 2

Για τις σταφίδες της συγκομιδής 1982,

- η ενίσχυση στην αποθεματοποίηση που προβλέπεται στο άρθρο 10 παράγραφος 1 του κανονισμού (ΕΟΚ) αριθ. 2194/81 καθορίζεται, από την 1η Μαρτίου 1985, σε 0,052 ECU ανά 100 χιλιόγραμμα σουλτανίνας της κατηγορίας 4, για κάθε εβδομάδα αποθεματοποίησης,

- η χρηματική αντιστάθμιση που καταβάλλεται σύμφωνα με το άρθρο 9 του κανονισμού (ΕΟΚ) αριθ. 2425/81 και το άρθρο 3 του κανονισμού (ΕΟΚ) αριθ. 1325/84, αφαιρείται από το προσωρινό ποσό που καταβάλλεται σύμφωνα με τον παρόντα κανονισμό.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Φεβρουαρίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 103 της 16. 4. 1984, σ. 11.

(3) ΕΕ αριθ. L 214 της 1. 8. 1981, σ. 1.

(4) ΕΕ αριθ. L 191 της 19. 7. 1984, σ. 4.

(5) ΕΕ αριθ. L 240 της 24. 8. 1981, σ. 1.

(6) ΕΕ αριθ. L 330 της 26. 11. 1983, σ. 18.

(7) ΕΕ αριθ. L 193 της 21. 7. 1984, σ. 23.

(8) ΕΕ αριθ. L 129 της 15. 5. 1984, σ. 13.